
ОТНОСНО: Предложение за формиране на група в ДГ „Здравец” и филиали – филиал с. Воден при недостатъчен брой деца за учебната 2026/2027 година.


УВАЖАЕМИ ОБЩИНСКИ СЪВЕТНИЦИ,

Съгласно чл.59  от Наредбата за финансирането на институциите в системата на предучилищното и училищното образование: „При недостатъчен брой деца за формиране на група в общинска детска градина с решение на общински съвет в населено място може да се формира само една група в детска градина с минимум 6 деца, когато групата е единствена за населеното място”.
[bookmark: _GoBack]	При евентуално закриване на ДГ „Здравец” и филиали – филиал с. Воден, 11 деца ще трябва да пътуват 18 км. по наличната пътна мрежа до най- близката детска градина в гр. Болярово. От тях 10 деца са в задължителна предучилищна възраст и подлежат на задължително посещение на детска градина, като 2 от тях са от с. Ситово (разстояние до гр. Болярово – 20 км), а 3 деца са от с. Малко Шарково (разстояние до гр. Болярово – 10 км).
	От всичките 11 деца в ДГ „Здравец“ и филиали – филиал с. Воден 1 дете е 3-годишно, 3 деца са 4-годишни, 3 деца са 5-годишни и 4 деца са 6-годишни.
Всички деца, посещаващи филиала в с. Воден, са от уязвими социални групи, включително деца от ромската общност. Необходимо е полагането на целенасочени грижи за осигуряване на равен достъп до качествено предучилищно образование, пълноценно участие в образователния процес и успешна социална и образователна интеграция.
В детското заведение чрез разнообразни форми на работа се развиват езиковите и комуникативните умения на децата, овладяват се граматически правилна и свързана реч, звукова култура и фонематичен слух. Предучилищният период е ключов етап за формиране на основни знания, умения и навици, които подпомагат успешната подготовка за постъпване в училище.
От пълния обхват на децата зависи тяхната качествена подготовка за училище, както и ограничаването на риска от социална изолация и отпадане от образователната система. Приоритет в работата на детската градина е пълното обхващане на децата в предучилищна възраст. През последните години няма необхванати деца в задължителна предучилищна възраст, като за това допринасят както активната работа на педагогическия екип, така и доброто взаимодействие с родителите.
Ангажирането на родителите с образованието на техните деца и с дейността на детската градина, както и създадената благоприятна и модернизирана образователна среда във филиала в с. Воден, са важна предпоставка за постигнатите резултати.
Постигането на равен достъп до образование, социално приобщаване и активно участие на децата от уязвими групи изисква последователни усилия и сътрудничество между всички ангажирани институции на национално, регионално и местно ниво. Запазването на филиала ще допринесе за устойчивостта на тези процеси и за гарантиране правото на всяко дете на достъпно и качествено предучилищно образование.
Общите усилия на всички заинтересовани страни са насочени към запазването на функциониращия филиал в с. Воден и гарантирането на достъп до качествено предучилищно образование за децата от населеното място и прилежащите села.
Във връзка с гореизложеното и на основание чл. 21, ал. 1 и ал. 2 от ЗМСМА предлагам Общински съвет – Болярово да приеме следното

РЕШЕНИЕ:

1.На основание чл.59 от  Наредбата за финансирането на институциите в системата на предучилищното и училищното образование Общински съвет – Болярово дава съгласие за формиране на група в ДГ „Здравец“ и филиали – филиал с. Воден при недостатъчен брой деца за учебната 2026/2027 година.
2.На  основание чл.44, ал.1, т.7 от ЗМСМА възлага на кмета на община Болярово да предприеме необходимите действия по изпълнение на настоящото решение.
3. На основание чл.44, ал.1, т.18 от ЗМСМА възлага на кмета на община Болярово да изпрати решението на Регионално управление на образованието – Ямбол за последващи действия.






ХРИСТО ХРИСТОВ………………………..
КМЕТ НА ОБЩИНА БОЛЯРОВО

